Poliisiauto vaurioitui, kun autolla kiilattiin rattijuoppo tien sivuun. Tapausta selvitellessä ilmeni, että poliisiauton katsastusaika oli mennyt umpeen neljä päivää aiemmin. Tapaus sattui syksyllä 2013 Joensuussa. Asiasta uutisoi Savon Sanomat.



Itä-Suomen kihlakunnansyyttäjä määräsi konstaapelille seitsemän päiväsakkoa eli 182 euron sakot ajoneuvorikkomuksesta. Konstaapeli oli poliisilaitoksen määräysten mukainen auton vastuukuljettaja, jonka piti huolehtia katsastuksesta.



Konstaapeli valitti Pohjois-Karjalan käräjäoikeuteen. Hän perusteli lomillaan ja poliisikoiraohjaajakurssillaan, että auto jäi katsastamatta. Hän ei edes ollut autossa mukana, kun auto vaurioitui.



Käräjäoikeus kumosi sakon, koska lain mukaan vastuu katsastuksesta on omistajalla, haltijalla tai kuljettajalla. Itä-Suomen hovioikeus ei antanut tiistaina syyttäjälle valituslupaa.

Asiasta kertoi Savon Sanomat.